મથાળું વાંચીને ક્યાંક એમ રખે સમજી બેસતા કે એમેઝોન કે નાઈલનાં જંગલોમાં, બાકીના વિશ્વથી સાવ અણપ્રીચ્છ્યા જંગલ પ્રદેશની આ ઝલક છે. અહીં જવા માટે સડક છે, અહીંના લોકો ગુજરાતી ભાષા સમજે છે, એમની પાસે આધાર અને બીપીએલ કાર્ડ, અને જન-ધન ખાતાં પણ છે! છતાં, આ એક એવો પ્રદેશ છે, જે આહવા ગામથી જરાક જ દૂર અને ઘણા સહેલાણીઓથી અણજાણ્યો હોય એવું સ્પષ્ટ છે: ચોમાસાની ઋતુ જાઉં-જાઉં કરતી હોય પણ ઉઠી ન હોય એવામાં એક રવિવારે, જ્યારે સુરતબાજુના સહેલાણીઓ ભરપૂર માત્રામાં દેખાઈ રહ્યા હોય, ત્યારે અહીં ફક્ત રહેવાસીઓનાં મોટર-સાયકલ નજરે પડે છે.